## Odluka o prodaji bankama blagajničkih zapisa Narodne banke Hrvatske u 1993. godini

### NN 51/1993 (31.5.1993.), Odluka o prodaji bankama blagajničkih zapisa Narodne banke Hrvatske u 1993. godini

# NARODNA BANKA HRVATSKE

Na temelju točke III. stavka 3. Odluke o izdavanju blagajničkih zapisa
Narodne banke Hrvatske ("Narodne novine", br. 50/93.). guverner
Narodne banke Hrvatske, donio je

## ODLUKU

### o prodaji bankama blagajničkih zapisa Narodne banke Hrvatske u 1993. godini

I.

Narodna banka Hrvatske prodavat će u 1993. g. blagajničke zapise izdate
sukladno Odluci o izdavanju blagajničkih zapisa Narodne banke Hrvatske
("Narodne novine",br.50/93.) u iznosu do 30,00 milijardi hrvatskih
dinara bankama sa sjedištem u Republici Hrvatskoj(u daljnjem tekstu: "banke"),putem
direktne ponude. Blagajničke zapise Narodne banke Hrvatske banke mogu kupiti
u svoje ime i za svoj račun ili u svoje ime i za račun poduzeća ili druge
domaće pravne osobe.

II.

Narodna banka Hrvatske će prodavati blagajničke zapise koji su izdati
s rokom dospijeća od 3,7,15,30,45,60 i 90 dana.

-30% od važeće eskontne stope, za zapise s rokom dospijeća od 3 dana;

-45% od važeće eskontne stope, za zapise s rokom dospijeća od 7 dana;

-60% od važeće eskontne stope, za zapise s rokom dospijeća od 15 dana;

-95% od važeće eskontne stope, za zapise s rokom dospijeća od 30 dana;

-u visini važeće eskontne stope, za zapise s rokom dospijeća od 45 dana;

-1% iznad važeće eskontne stope, za zapise s rokom dospijeća od 60 dana
i

-5% iznad važeće eskontne stope, za zapis s rokom dospijeća od 90 dana.

Blagajnički zapisi izdaju se u apoenima od 10,20,50,100 i 200 milijuna
hrvatskih dinara.

III.

Blagajničke zapise koje je Narodna banka Hrvatske prodala prema ovoj
Odluci, banke ne mogu podnijeti na naplatu prije isteka roka na koji su
upisani. Izuzetno od odredbi stavka 1. ove točke,odlukom guvernera Narodna
banka Hrvatske može otkupiti vlastite blagajničke zapise i prije isteka
roka na koji su upisani, zavisno od tekućih monetarnih kretanja i stanja
likvidnosti banaka. Zavisno od tekućih monetarnih kretanja, Narodna banka
Hrvatske može obustaviti daljnju prodaju blagajničkih zapisa koji se izdaju
uz uvjete i na način utvrđene ovom odlukom.

IV.

Obveze iz blagajničkih zapisa prodanih u skladu s ovom odlukom izvršava
Narodna banka Hrvatske, u roku dospijeća tih zapisa, i to isplatom glavnice
i kamata, koji se računaju od dana upisa do dana dospijeća tih zapisa.
Kamate se obračunavaju i plaćaju u roku dospijeća blagajničkih zapisa,
a primjenjuju se konformne stope za broj dana za koji se obračunava kamata,
sukladno važećoj Odluci o načinu obračuna, naplate i plaćanja aktivne i
pasivne kamate, te naknade Narodne banke Hrvatske.

V.

Banke kupuju blagajničke zapise od Narodne banke Hrvatske i to isključivo
uplatom sa svojeg žiro računa. Narodna banka Hrvatske će, po potrebi, bankama
izdavati potvrde o upisu blagajničkih zapisa. Ukoliko banka ili druga pravna
osoba proda blagajničke zapise Narodne banke Hrvatske prije roka dospijeća
drugoj banci ili pravnoj osobi mora o tome, odmah ili najkasnije u roku
od dva radna dana, izvijestiti Narodnu banku Hrvatske.

VI.

Narodna banka Hravatske, po potrebi, donijet će upute za provođenje
ove odluke.

VII.

Na dan stupanja na snagu ove odluke prestaje važiti Odluka o prodaji
bankama blagajničkih zapisa Narodne banke Hrvatske ("Narodne novine",
broj 91/92).

VIII.

Ova odluka stupa na snagu danom objave u "Narodnim novinama".

O.g.br. 17/93.

Zagreb, 26.svibnja 1993.

Guverner Narodne banke Hrvatske

**dr. Pero Jurković,v.r.**

Odluka, NN 51/1993-984